Un bărbat din Timiș a fost ucis cu drujba de un individ care, în noaptea de miercuri spre joi, a intrat peste el în casă. În locuinţă se mai aflau cei doi fii ai victimei şi prietena unuia dintre ei, aceştia reuşind să fugă, însă băiatul de 14 ani şi-a rupt un picior sărind pe geam. Atacatorul a fost prins de poliţişti pe stradă şi dus la audieri. Cel mai probabil este vorba despre o reglare de conturi, spun vecinii, scrie News.ro.

Foto: Facebook

Potrivit anchetatorilor, în noaptea de miercuri spre joi, un bărbat a tăiat cu drujba uşa unei locuinţe din comuna Sânandrei, pentru a ataca familia care locuia acolo.

În casă se aflau tatăl, cei doi copii ai săi şi prietena unuia dintre ei. Când au auzit gălăgia, cei patru au încercat să fugă. Tatăl a ajuns până în spatele grădinii, acolo fiind prins de atacator şi tăiat cu drujba. Bărbatul a decedat în urma rănilor.

Vecinii care au auzit gălăgia au sunat la numărul de urgenţe 112 şi au chemat Poliţia. În drum spre locuinţa victimei, poliţiştii l-au observat pe atacator, pe stradă, cu drujba la el, şi l-au dus la Secţia de Poliţie din Sânandrei pentru a fi audiat.

Cel mai mic dintre copii, în vârstă de 14 ani, a reuşit să fugă pe fereastra din spatele casei, însă şi-a rupt un picior. El a fost preluat ulterior de o ambulanţă şi dus la spital.

Cel de-al doilea băiat al barbatului atacat, un tânăr de 18 ani, şi prietena acestuia au scăpat nevătămaţi.

Vecinii spun că, cel mai probabil, a fost vorba despre o reglare de conturi, deoarece în urmă cu câteva luni cele două maşini ale victimei au fost sparte cu ciocanul.

Poliţiştii fac acum cercetări pentru a stabili cu exactitate ce s-a întâmplat şi care a fost motivul crimei.